b'\n_START_ARTICLE_\nFalaise-lommen\n_START_SECTION_\nBaggrund\n_START_PARAGRAPH_\nTidlige allierede m\xc3\xa5l i k\xc3\xb8lvandet p\xc3\xa5 den vellykkede invasion af Normandiet p\xc3\xa5 D-dag var s\xc3\xa5vel dybvandshavnen i Cherbourg og omr\xc3\xa5det omkring den historiske by Caen. Fors\xc3\xb8g p\xc3\xa5 hurtigt at udvide det allierede brohoved blev m\xc3\xb8dt af h\xc3\xa5rd modstand, og d\xc3\xa5rligt vejr i Den Engelske Kanal forsinkede lands\xc3\xa6tningen af forsyninger og forst\xc3\xa6rkninger. Cherbourg holdt ud indtil 27. juni hvor den i slaget om Cherbourg faldt til det amerikanske 7. korps, og Caen modstod en r\xc3\xa6kke offensiver indtil den 20. juli, hvor den blev erobret af britiske og canadiske styrker i operationerne Goodwood og Atlantic._NEWLINE_Lederen af de allierede landstyrker, feltmarskal Bernard Montgomery, havde udt\xc3\xa6nkt en strategi, som gik ud p\xc3\xa5 at tiltr\xc3\xa6kke de tyske styrker til den britiske og canadiske del af fronten, v\xc3\xa6k fra den amerikanske del af fronten og derigennem berede vejen for et amerikansk udbrud. Mens den tyske opm\xc3\xa6rksomhed den 25. juli var koncentreret om omr\xc3\xa5det ved Caen, indledte general Omar Bradley Operation Cobra. Den 1. amerikanske arm\xc3\xa9 br\xc3\xb8d gennem de tynde tyske linjer, som afsk\xc3\xa6rmede Bretagne, og ved slutningen af offensivens tredje dag var de tr\xc3\xa6ngt 25 km sydp\xc3\xa5. Den 30. juli blev Avranches i bunden af Cotentin halv\xc3\xb8en erobret. Hermed var den tyske venstre flanke vidt \xc3\xa5ben og i l\xc3\xb8bet af 24 timer havde Pattons 8. korps krydset broen i Pontaubault ind i Bretagne og fortsat vestp\xc3\xa5 gennem \xc3\xa5bent ter\xc3\xa6n, n\xc3\xa6sten uden at m\xc3\xb8de modstand.\n_START_SECTION_\nUnternehmen L\xc3\xbcttich\n_START_PARAGRAPH_\nDet amerikanske fremst\xc3\xb8d var us\xc3\xa6dvanlig hurtigt, og den 8. august kom byen Le Mans, det tidligere hovedkvarter for den tyske 7. arm\xc3\xa9, p\xc3\xa5 amerikanske h\xc3\xa6nder._NEWLINE_I k\xc3\xb8lvandet p\xc3\xa5 Cobra, og samtidige britiske og canadiske offensiver, blev den tyske h\xc3\xa6r i Normandiet reduceret til en s\xc3\xa5 ringe stand, at historikeren Max Hastings konstaterede, at "kun nogle f\xc3\xa5 SS fanatikere stadig havde h\xc3\xa5b om at undg\xc3\xa5 et nederlag". P\xc3\xa5 \xc3\x98stfronten var Sovjetunionens sommeroffensiv, Operation Bagration, i gang, og da den ramte Heeresgruppe Mitte var der ingen fare for at der kom forst\xc3\xa6rkninger til Vestfronten. I stedet for at give sine resterende styrker i Normandiet ordre til at tr\xc3\xa6kke sig tilbage til Seinen sendte Adolf Hitler et direktiv til feltmarskal G\xc3\xbcnther von Kluges Heeresgruppe B, hvor han gav ordre til "et \xc3\xb8jeblikkeligt modangreb mellem Mortain og Avranches" der skulle "udrydde" fjenden og skabe forbindelse til vestkysten af Cotentin halv\xc3\xb8en. Hitler kr\xc3\xa6vede, at otte af von Kluges ni panserdivisioner blev indsat i angrebet, men kun fire (heraf en kun delvis) kunne frig\xc3\xb8res fra deres defensive opgaver og g\xc3\xb8res klar i tide. De tyske generaler protesterede og sagde, at en s\xc3\xa5dan operation var mere, end deres ressourcer kunne klare, men disse advarsler blev ignoreret, og modoffensiven med kodenavnet Unternehmen L\xc3\xbcttich begyndte den 7. august ved Mortain.I fremst\xc3\xb8det blev indsat 2. panserdivision, 1. SS panserdivision og 2. SS panserdivision. De angreb med blot 75 Panzer IV kampvogne, 70 Panther kampvogne og 32 selvk\xc3\xb8rende kanoner til sammen. De allierede var blevet advaret gennem afkodede Enigma meddelelser og var klar til at modst\xc3\xa5 angrebet, og selv om kampene varede indtil den 13. august, var Operation L\xc3\xbcttich stort set overst\xc3\xa5et i l\xc3\xb8bet af de f\xc3\xb8rste 24 timer. I stedet for at afhj\xc3\xa6lpe de tyske vanskeligheder havde modangrebet ved Mortain drevet dem l\xc3\xa6ngere ind i de allieredes omklamring, og da de st\xc3\xa6rkeste af von Kluges resterende styrker nu var \xc3\xb8delagt af 1. amerikanske arm\xc3\xa9, var hele fronten i Normandiet nu p\xc3\xa5 nippet til at bryde sammen \xe2\x80\x93 en mulighed som var forudset af den allierede overkommando. Bradley erkl\xc3\xa6rede: "Dette er en mulighed, som kun kommer til en h\xc3\xa6rchef en gang i l\xc3\xb8bet af et \xc3\xa5rhundrede. Vi er p\xc3\xa5 vej til at \xc3\xb8del\xc3\xa6gge en hel fjendtlig arm\xc3\xa9 og g\xc3\xa5 hele vejen herfra til den tyske gr\xc3\xa6nse".\n_START_SECTION_\nOperation Totalize\n_START_PARAGRAPH_\nFor at fremskynde det tyske sammenbrud og genere flugtruten for de styrker, som k\xc3\xa6mpede mod de britiske og amerikanske styrker, blev h\xc3\xb8jlandet nord for byen Falaise m\xc3\xa5let for 1. canadiske arm\xc3\xa9. General Harry Crerar, chefen for den nyligt aktiverede arm\xc3\xa9 og generall\xc3\xb8jtnant Guy Simonds fra 2. canadiske korps planlagde en britisk-canadisk offensiv med kodenavnet Operation Totalize. Den byggede p\xc3\xa5 en pr\xc3\xa6cis forberedelse med tunge bombefly og et innovativt natangreb med Kangaroo pansrede mandskabsvogne. Efter et forudg\xc3\xa5ende massivt luftbombardement fra RAF blev Operation Totalize igangsat om natten den 7. august. Ombyggede selvk\xc3\xb8rende kanoner transporterede det forreste infanteri, som fik vejen vist af elektroniske hj\xc3\xa6lpemidler og lyskastere. 12. SS panserdivision under Kurt Meyer k\xc3\xa6mpede for at holde en 14\xc2\xa0km front med st\xc3\xb8tte af kampvogne fra 101. tung SS panserbataljon og resterne af 89. infanteridivision. Trods fremgang i starten i Verri\xc3\xa8res h\xc3\xb8jderyggen og ved Cintheaux mistede angrebet momentum den 9. august. Kraftig tysk modstand, d\xc3\xa5rlig ledelse af de canadiske enheder og d\xc3\xa5rlig kampkraft f\xc3\xb8rte til store tab i s\xc3\xa5vel 4. pansrede canadiske division og 1. pansrede polske division. Den 10. august var de britisk-canadiske styrker n\xc3\xa5et til Hill 195 nord for Falaise, men kunne ikke tr\xc3\xa6nge ind i byen. Den f\xc3\xb8lgende dag trak Simonds de forsl\xc3\xa5ede pansrede divisioner tilbage fra fronten og udskiftede dem med artilleridivisioner, hvorved offensiven blev afsluttet.\n_START_SECTION_\nSlaget\n_START_PARAGRAPH_\nDa Montgomery stadig ventede, at von Kluge ville tr\xc3\xa6kke sine styrker tilbage fra den stadig sn\xc3\xa6vrere l\xc3\xb8kke, havde han i nogen tid regnet med at foretage en "lang omringning", hvorved de britiske og canadiske styrker skulle svinge til venstre fra Falaise mod Seinen, mens den 3. amerikanske arm\xc3\xa9 blokerede flugtvejten mellem Seinen og Loire-floden, hvorved alle overlevende tyske styrker i det vestlige Frankrig ville blive indesluttet. Under en telefonsamtale den 8. august havde den allierede \xc3\xb8verstkommanderende general Dwight D. Eisenhower anbefalet et amerikansk forslag til en sn\xc3\xa6vrere omringning centreret omkring Argentan. Selv om Montgomery anerkendte, at det var en mulighed, havde b\xc3\xa5de han og Patton deres bet\xc3\xa6nkeligheder._NEWLINE_Hvis de allierede ikke hurtigt erobrede Argentan, Alen\xc3\xa7on og Falaise var det muligt, at en stor del af von Kluges styrke ville undslippe. Da han mente, at han altid kunne falde tilbage p\xc3\xa5 den oprindelige plan om n\xc3\xb8dvendigt, gav Montgomery efter overfor Bradley\'s entusiastiske tilskyndelser, og det amerikanske forslag blev valgt.\n_START_SECTION_\nIndledende fremst\xc3\xb8d\n_START_PARAGRAPH_\nPattons 3. arm\xc3\xa9, som rykkede frem sydfra for at udg\xc3\xb8re den ene arm i omringningen, kom i starten hurtigt fremad. Den 12. august blev Alen\xc3\xa7on erobret, og trods von Kluges inds\xc3\xa6ttelse af en styrke, som han havde fors\xc3\xb8gt at samle til et modangreb, rykkede generalmajor Wade H. Haislips 15. korps den f\xc3\xb8lgende dag 55 km frem og placerede sig st\xc3\xa6rkt omkring Argentan, om end byen selv forblev p\xc3\xa5 tyske h\xc3\xa6nder. I bekymring for,j at de amerikanske tropper skulle ramle ind i briterne, som angreb fra nordvest, slettede Bradley Pattons ordre om et yderligere fremst\xc3\xb8d mod Falaise og stoppede Haislips korps._NEWLINE_Med amerikanerne p\xc3\xa5 sydflanken i kraftig kamp mod Pansergruppe Eberbach og briterne p\xc3\xa5 fremmarch i nordvest blev det den canadiske 1. arm\xc3\xa9, som skulle lade f\xc3\xa6lden sm\xc3\xa6kke i. Bortset fra et begr\xc3\xa6nset fremst\xc3\xb8d med 1. canadiske infanteridivision ned gennem Laize dalen den 12. og 13. august, blev hovedparten af tiden efter Totalize brugt p\xc3\xa5 at forberede et stort angreb p\xc3\xa5 Falaise med kodenavnet Operation Tractable. Tractable begyndte kl. 11.42 den 14. august og blev d\xc3\xa6kket af et r\xc3\xb8gt\xc3\xa6ppe udlagt af artilleriet, som efterlignede m\xc3\xb8rket i Operation Totalize. En r\xc3\xa6kke angreb fra 4. canadiske og 1. polske panserede division skabte en passage over Laison-floden, men begr\xc3\xa6nset adgang til overgangsstederne over Dives-floden gjorde det muligt for tyskerne at gennemf\xc3\xb8re modangreb med 102. tunge SS panserbataljon. Fortrinsvis p\xc3\xa5 grund af problemer med at finde vej og d\xc3\xa5rlig koordination mellem jord- og luftstyrker, var fremgangen p\xc3\xa5 f\xc3\xb8rstedagen langsommere end ventet._NEWLINE_Den 15. august fornyede 2. og 3. canadiske infanteridivisioner med st\xc3\xb8tte fra 2. pansrede canadiske division deres fremrykning sydp\xc3\xa5, men det gik fortsat langsomt. Efter h\xc3\xa5rde kampe og efter at have afvist flere tyske modangreb erobrede 4. pansrede division Soulangy, selv om kraftig tysk modstand forhindrede et egentligt gennembrud til Trun, og dagens fremgang var minimal. Men den f\xc3\xb8lgende dag br\xc3\xb8d 2. canadiske infanteridivision ind i selve Falaise og m\xc3\xb8dte kun beskeden modstand fra Waffen SS enheder og spredte lommer af tysk infanteri. Den 17. august havde de sikret sig byen._NEWLINE_Ved middagstid den 16. august havde von Kluge afvist Hitlers krav om et nyt modangreb, og erkl\xc3\xa6ret, at det var aldeles umuligt. En tilbagetr\xc3\xa6kning blev langt om l\xc3\xa6nge godkendt senere p\xc3\xa5 eftermiddagen, men da Hitler troede, at von Kluge ville overgive sig til de allierede, afskedigede han ham om aftenen den 17. fra sin post og kaldte ham tilbage til Tyskland. Von Kluge begik selvmord undervejs. Han blev efterfulgt af feltmarskal Walter Model, hvis f\xc3\xb8rste handling var at give ordre til \xc3\xb8jeblikkelig tilbagetr\xc3\xa6kning af 7. arm\xc3\xa9 og 5. panserarm\xc3\xa9, mens 2. SS panserkorps, (som bestod af resterne af fire panserdivisioner) blev placeret nord for flugtruten overfor briterne og canadierne og 47. panserkorps (resterne af to panserdivisioner) holdt den sydlige del overfor amerikanerne.\n_START_SECTION_\nLukning af hullet\n_START_PARAGRAPH_\nFor de allierede var tiden den kritiske faktor ved blokering af den tyske h\xc3\xa6rs flugtvej, men med amerikanerne stoppet ved Argentan og den langsomme canadiske fremrykning mod Trun var ringen ikke sluttet den 17. august. General Stanis\xc5\x82aw Maczeks 1. polske pansrede division, som tilh\xc3\xb8rte 1. canadiske arm\xc3\xa9, blev delt op i fire kampgrupper og fik ordre til at foretage en bred cirkelbev\xc3\xa6gelse mod syd for at f\xc3\xa5 forbindelse med amerikanerne i. Trun faldt til den canadiske 4. pansrede division den 18. august. Efter at have erobret Champeaux den 19. august tog alle fire polske kampgrupper retning mod Chambois, og forst\xc3\xa6rket af 4. pansrede division havde polakkerne sikret sig byen ved aftenstid og f\xc3\xa5et forbindelse med den 90. amerikanske og 2. pansrede franske division. Selv om omringningen nu var gennemf\xc3\xb8rt, havde de allierede endnu ikke nogen stor styrke p\xc3\xa5 plads til at holde tyskernes flugtrute lukket, og deres stillinger kom under voldsomme angreb. I l\xc3\xb8bet af dagen br\xc3\xb8d en pansret kolonne fra 2. panserdivision igennem den canadiske linje i St. Lambert-sur-Dives, erobrede halvdelen af landsbyen og holdt en vej \xc3\xa5ben i seks timer, indtil den igen blev lukket omkring aften. Mange tyskere undslap ad denne rute, og mange mindre grupper infiltrerede igennem til Dives i l\xc3\xb8bet af natten._NEWLINE_Efter at have erobret Chambois rykkede to af de fire polske kampgrupper mod nord\xc3\xb8st og placerede sig p\xc3\xa5 Hill 262 (Mont Ormel), hvor de brugte natten den 19. august p\xc3\xa5 at bef\xc3\xa6ste adgangsvejene til bjerget. Den f\xc3\xb8lgende morgen fornyede feltmarskal Model sine fors\xc3\xb8g p\xc3\xa5 at tvinge en \xc3\xa5bning igennem og beordrede dele af 2. og 9. SS panserdivision til at angribe udefra lommen mod de polske stillinger p\xc3\xa5 Hill 262. Omkring middag lykkedes det adskillige enheder af 10. SS, 12. SS og 116. Panserdivision at bryde gennem den svage, polske linje, mens 9. SS panserdivision forhindrede canadierne i at gribe ind. Midt p\xc3\xa5 eftermiddagen havde omkring 10.000 tyske tropper passeret gennem hullet og ud af lommen._NEWLINE_Selv om de var isolerede og kom under yderligere kraftige angreb, holdt polakkerne fast i Mont Ormel, som de omtalte som "The Mace" (labyrinten). Selv om de ikke havde tilstr\xc3\xa6kkelig styrke til at lukke korridoren kunne de beskyde de retirerende tyskere med artilleri og for\xc3\xa5rsage store tab. Rystet over tabene blandt sine m\xc3\xa6nd gav generaloberst Paul Hausser, lederen af 7. arm\xc3\xa9, ordre til at de polske stillinger skulle "elimineres". Betydelige styrker, herunder resterne af 352. infanteridivision og adskillige kampgrupper fra 2. SS panserdivision tilf\xc3\xb8jede den polske 8. og 9. bataljon alvorlige tab, men angrebet blev til sidst sl\xc3\xa5et tilbage. Deres standhaftighed kostede polakkerne n\xc3\xa6sten al deres ammunition og efterlod dem i en prek\xc3\xa6r situation hvor de var ude af stand til at gribe ind og var tvunget til at se til, mens resterne af 47. panserkorps undslap lommen. Efter brutaliteten i dagens kamp blev nattens komme hilst velkommen p\xc3\xa5 begge sider. Man undgik at komme i kontakt, og kampene i nattens l\xc3\xb8b var kun sporadiske, selv om polakkerne fortsat j\xc3\xa6vnligt affyrede artillerigranater for at afbryde den igangv\xc3\xa6rende tyske tilbagetr\xc3\xa6kning i denne sektor._NEWLINE_Selv om de ikke var s\xc3\xa5 koordinerede som tidligere, fortsatte de tyske angreb p\xc3\xa5 Hill 262 den f\xc3\xb8lgende morgen. Den polske stilling blev n\xc3\xa6r l\xc3\xb8bet over ende, og ved afvisningen af det tyske angreb blev kampvognene tvunget til at bruge resten af deres granater. Omkring kl. 12 middag blev det sidste fors\xc3\xb8g p\xc3\xa5 at tage 9. bataljons stillinger gennemf\xc3\xb8rt af de sidste SS rester, som blev besejret p\xc3\xa5 t\xc3\xa6t hold. Efter at have v\xc3\xa6ret omringet i tre dage og n\xc3\xa6sten under konstant angreb var de polske tab under slaget ved Mont Ormel p\xc3\xa5 325 d\xc3\xb8de, 1.002 s\xc3\xa5rede og 114 savnede \xe2\x80\x93 ca. 20\xc2\xa0% af den 1. polske pansrede divisions kampstyrke. Indenfor en time var de canadiske grenader gardere n\xc3\xa5et frem til de overlevende p\xc3\xa5 Mont Ormel, og sidst p\xc3\xa5 eftermiddagen havde resterne af 2. og 9. SS panserdivision indledt deres tilbagetr\xc3\xa6kning til Seinen._NEWLINE_Om aftenen den 21. august fik kampvogne fra den 4. canadiske, pansrede division forbindelse med polske styrker i Coudehard, mens 3. og 4. canadiske infanteridivision havde sikret St. Lambert og den nordlige passage til Chambois. Falaise-lommen var nu blevet lukket.\n_START_SECTION_\nEfterspil\n_START_PARAGRAPH_\nDen 22. august var alle tyske styrker vest for de allieredes linjer enten d\xc3\xb8de eller taget til fange. Historikerne er ikke enige i deres estimater over, hvor store de tyske tab var i lommen. Hovedparten mener, at mellem 80-100.000 blev omringet, hvoraf 10-15.000 blev dr\xc3\xa6bt, 45-50.000 taget til fange og omkring 20.000 slap v\xc3\xa6k. Alene i den nordlige sektor udgjorde de tyske tab af materiel 344 kampvogne, selvk\xc3\xb8rende kanoner og andre let pansrede k\xc3\xb8ret\xc3\xb8jer foruden 2.447 ikke pansrede k\xc3\xb8ret\xc3\xb8jer og 252 kanoner, som enten blev efterladt eller \xc3\xb8delagt. I kampene omkring Hill 262 udgjorde de tyske tab 2.000 d\xc3\xb8de og 5.000 fangne foruden 55 kamvogne, 44 kanoner og 152 andre pansrede k\xc3\xb8ret\xc3\xb8jer. Den engang s\xc3\xa5 st\xc3\xa6rke 12 SS panserdivision havde mistet 94\xc2\xa0% af sine kampvogne, n\xc3\xa6sten al sit artilleri og 70\xc2\xa0% af sine k\xc3\xb8ret\xc3\xb8jer. Enheden havde 20.000 mand og 150 kampvogne inden felttoget i Normandiet, men efter Falaise var det reduceret til 300 mand og 10 kampvogne. Selv om det var lykkedes for dele af adskillige tyske enheder at undslippe \xc3\xb8stp\xc3\xa5, havde selv disse efterladt hovedparten af deres udstyr. Efter slaget vurderede allierede unders\xc3\xb8gere, at tyskerne mistede omkring 500 kampvogne og selvk\xc3\xb8rende kanoner i lommen, og meget lidt af det udstyr, som blev reddet, overlevede den lange tilbagetr\xc3\xa6kning over Seinen._NEWLINE_Skuffede over at en betydelig del af 7. arm\xc3\xa9 var undsluppet, var mange h\xc3\xb8jtst\xc3\xa5ende allierede officerer \xe2\x80\x93 is\xc3\xa6r blandt amerikanerne \xe2\x80\x93 yderst kritiske overfor det de ans\xc3\xa5 for Montgomerys landsommelighed med hensyn til at f\xc3\xa5 lukket lommen. Nogle historikere er enige om, at lommen kunne v\xc3\xa6ret blevet lukket tidligere. Wilmot bem\xc3\xa6rker, at selv om han havde britiske divisioner i reserve forst\xc3\xa6rkede Montgomery ikke Simonds, og de canadiske fremst\xc3\xb8d mod Trun og Chambois var hverken s\xc3\xa5 "ivrige eller vovelige", som situationen kr\xc3\xa6vede det.  Hastings skriver, at Montgomery efter at have iagttaget det, han kalder en d\xc3\xa5rlig canadisk indsats under Totalize, skulle have sat h\xc3\xa6rdede britiske divisioner i spidsen for angrebet. Mens man medgiver, at Montgomery og Crerar kunne have gjort mere for at s\xc3\xa6tte fart i briterne og canadierne, afviser disse og andre s\xc3\xa5som D\'Este og Blumenson det som en "absurd oversimplificering", n\xc3\xa5r Patton efter slaget h\xc3\xa6vdede, at amerikanerne kunne have forhindret, at tyskerne slap bort, hvis ikke Bradley havde givet ham ordre til at stoppe i Argentan._NEWLINE_Pattons tropper erobrede ikke Argentan f\xc3\xb8r den 20. august \xe2\x80\x93 dagen efter at polakkerne og canadierne erobrede Chambois \xe2\x80\x93 og den amerikanske enhed, som lukkede hullet mellem Argentan og Chambois, 90. division, var if\xc3\xb8lge Hastings en af de mindst effektive af de allierede divisioner i Normandiet. Han funderede over, om den sande \xc3\xa5rsag til, at Bradley stoppede Patton, ikke var frygt for at komme i kamp med briterne, men en erkendelse af, at med st\xc3\xa6rke tyske enheder i omr\xc3\xa5det havde amerikanerne ikke mulighederne for effektivt at kunne blokere flugtvejen og risikerede at lide et "pinligt og un\xc3\xb8dvendigt tilbageslag" mod de retirerende faldsk\xc3\xa6rmstropper og 12. og 2. SS panserdivision._NEWLINE__NEWLINE_De fleste amerikanske fremstillinger s\xc3\xa6tter sp\xc3\xb8rgsm\xc3\xa5lstegn ved den britiske version. Lige efter krigen formulerede Ralph Ingersoll, en fremtr\xc3\xa6dende journalist i fredstid, som gjorde tjeneste som planl\xc3\xa6gger i Eisenhowers stab denne skepsis ganske kort:_NEWLINE__NEWLINE_Den internationale gr\xc3\xa6nse mellem h\xc3\xa6rene delte den britiske og den amerikanske slagmark lige ved Argentan p\xc3\xa5 Falaise siden af den. Pattons tropper, som troede at de havde til opgave at lukke hullet tog Argentan i farten og fortsatte over den internationale gr\xc3\xa6nse uden at stoppe. Montgomery, som stadig formelt havde kommandoen over alle landstyrker, valgte nu at ud\xc3\xb8ve sin autoritet og beordrede Patton tilbaqe p\xc3\xa5 sin side af den internationale gr\xc3\xa6nselinje ... I ti dage fortsatte den slagne, men stadig funktionsduelige tyske h\xc3\xa6r imidlertid med at tr\xc3\xa6kke sig tilbage gennem hullet ved Falaise._NEWLINE_Slaget om Falaise-lommen markerede slutfasen p\xc3\xa5 slaget om Normandiet med et afg\xc3\xb8rende tysk nederlag. Hitlers personlige involvering havde haft \xc3\xb8del\xc3\xa6ggende konsekvenser fra starten med hans insisteren p\xc3\xa5 en h\xc3\xa5bl\xc3\xb8st optimistisk modoffensiv, hans detailstyring af sine generaler og hans afvisning af at overveje en tilbagetr\xc3\xa6kning, da hans h\xc3\xa6re var truet af udslettelse. Over 40 tyske divisioner blev \xc3\xb8delagt under slaget om Normandiet, og 450.000 mand gik takt, hvoraf 240.000 blev dr\xc3\xa6bt eller s\xc3\xa5ret. De allierede opn\xc3\xa5ede dette med tab p\xc3\xa5 209.672 heraf 36.976 d\xc3\xb8de. Det afsluttende slag i Operation Overlord \xe2\x80\x93 Befrielsen af Paris \xe2\x80\x93 fulgte den 25. august, og Overlord n\xc3\xa5ede i realiteten sit m\xc3\xa5l den 30. august, da de sidste tyske styrker havde trukket sig tilbage over Seinen.'